Papersnake/gushiwen huggingface dataset:
同窦群雪中寓直
韦贯之（唐代）

耿耿风雪暮，直庐未掩扉。咏兰幽助兴，俪玉粲相辉。

气劲琴韵切，夜深炉火微。虽殊江海远，即此恋彤闱。
题管鲍论交图
王翰（唐代）

黄金是何物，能摧壮士心。有金交契厚，有金交意深。

一朝金用尽，相看同路人。古人重交道，敬至义自伸。

我观管鲍徒，交厚情最亲。知心两无猜，巽让常欣欣。

斯可愧薄俗，外物非所珍。子鱼能一掷，幼安同浮尘。

弃之同一道，中有伪与真。高风鲁连子，千载名如新。
送萧得侍养毕出山 其一
林熙春（明代）

方从通籍主恩新，伏阙宁依白发人。天地忽教王鲤跃，山园亦发蔡椹春。

熊和劳苦真无憾，鸡骨栖迟未厌贫。负土功行今甫满，圣人曾己忆忠臣。
常州会三从官
程俱（宋代）

诗书礼乐旧将军，献纳论思两侍臣。暂比挥金同宴衎，即看鸣侍侍严宸。

风流珠璧挥班著，名节冰霜耸缙绅。好与兰陵传盛事，德星应复聚江滨。
复次前韵答潜师
苏辙（宋代）

怜君古木依岩槁，西江饮尽须弥倒。
野花幽草亦何为，崄韵高篇空自恼。
万点浮溪辄长叹，一枝过岭仍夸早。
拾香不忍游尘污，嚼蕊更怜真味好。
道人遇物心有得，瓦竹相敲缘自扫。
谁知真妄了不妨，令我至今思琏老。
妙明精觉昔未识，但向闲窗看诗草。
浮云时起鸟四飞，毕竟安能乳清昊。
曲江秋
杨无咎（宋代）

鸣鸠怨歇。对急雨过云，暗风吹热。漠漠稻田，差差柳岸，新沐青丝发。楼上素琴设。爱流水，随弦滑。深炷龙津，浓熏绛帏，博山频揭。

超绝。遥岑吐月。照苍茜、重重叠叠。恍然身在处，浑疑同泛，花舫波喷雪。滉漾醉魂醒，惊呼不是沤生灭。伫望久，空叹无才可赋，厌听鶗鴂。
夜雨
陆游（宋代）

藩篱处处蔓牵牛，薏苡丛深稗穗抽。
只道物生常茂遂，一宵风雨又成秋。
寄杜师义
姚合（唐代）

出处难相见，同城似异乡。点兵寻户籍，烧药试仙方。

事校千般别，心还一种忙。黄金如化得，相寄亦何妨。
樱桃
刘攽（宋代）

中庭两樱桃，枝叶密相对。蟠根不十年，不能开花如绣盖。

前人费力后人赏，曩日春风今日在。世间万事或如此，富贵功名岂无待。

共知韶光过眼疾，霞红雪白不足赖。繁华及时数快饮，鸟散蜂飞无所悔。
颂古二十四首
释宗演（明代）

一九与二九，相逢不出手。
面面各相看，人人自知有。
你若野犴鸣，我便狮子吼。
我若野犴鸣，你亦狮子吼。
十字纵横自在行，切忌随人背后走。
和盛君王屋题壁韵 其二
彭凤高（清代）

太古阴崖雪未融，万年松老质如桐。缑山鹤憩留仙迹，底柱峰高念禹功。

日月双悬窥孔隙，楼台倒影现虚空。浮梁铁索天门陡，凡骨难禁绝顶风。
七月二日
刘敞（宋代）

西风入庭树，天气飒然秋。细雨才成润，高云淡不流。

平分感一叶，远兴忆扁舟。蟋蟀何须急，羁人始欲留。
和许知县织妇吟二首 其一
舒逊（元代）

锦织并蒂花，花成谩停梭。停梭复细看，人与花如何？

明月照中天，败叶鸣寒柯。谁知恩爱心，翻成离恨多。
与夏少府迪话别登薛老峰
王称（宋代）

新秋客里喜相逢，绝顶登临兴不穷。远屿绿波孤岛外，乱山黄叶白云中。

明朝霄汉应谁共，别墅琴尊此会同。去后重来相忆处，短筇吟倚候归鸿。
鹧鸪天
蒋晱（清代）

独上高楼怅晓风。无端愁思碧云封。春归那忍芳菲尽，怕见成阴绿色浓。

情索寞，意倥偬，梦回香阁雨声中。知情燕子怜人寂，时向帘前诉落红。
次韵德茂待仲甄巨卿未至
李流谦（宋代）

飘零一月住，日望北来船。
眼冷传书鲤，肠空吸露蝉。
梦魂孤枕侧，行李畏途边。
坚宋蒲人信，嗟予苦未贤。
春日遂初居贞见访
王翰（唐代）

东风吹雪正纷纷，江上离居欲断魂。白发故人缘草径，锦袍公子款蓬门。

凄凉久负东山屐，牢落须倾北海樽。相对不堪悲往事，渡头灯火送黄昏。
佛窟寺
马之纯（宋代）

牛头山上有深隈，佛窟何人向此开。
过去辟支还示见，分明弥勒又生来。
刀如敝尽锋何在，形若销亡气莫回。
死复受形胎可入，有无真妄使人猜。
郊庙歌辞。太清宫乐章。第二奏
佚名（唐代）

虚极仙宗本，希夷象帝先。百灵朝太上，万法祖重圆。

善贷惟冲德，功成谓自然。云门达和气，思用合钧天。
舟上晚望庾楼 其四
董嗣杲（宋代）

跨城作州治，阴晴巧变幻。庐峰翠色老，逐日供远盼。

白云擘碎绵，随地卷舒惯。春先紫烟楼，梅花雪前绽。
秋日偕同社朝汉台游眺
欧大任（明代）

辇路呼鸾上翠微，千年霸气尚依稀。蒲桃锦自秦关下，孔雀禽随汉使归。

岭外河山骄左纛，台前冠冕拜垂衣。至今极目长安日，缭绕宫云五色飞。
丛玉山
华镇（宋代）

石城深沈有神椟，苍璧青圭森矗矗。榛芜未薙见圆石，沆瀣初披得丛玉。

寒流喷薄洗烦虑，翠光敛舒莹人目。两岩神化琐烟霞，一径天成遍厓谷。

朝阳杲杲亘东岭，夕阳亭亭载西陆。拄天峻极天为低，交云拔起云常簇。

风箕雨毕列华藻，木客云娥俨仪服。应真示相契空门，洪厓脱身度尘躅。

露天池寒星斗簇，合岩石暖莓苔绿。

石台登眺多舂容，金匮缄封富奇蓄。幽窦悬泉岁清浅，碧岚如云日纷郁。

莲花风度夏香深，芙蓉露裛秋华肃。灵龟戏游物自寿，师子雄腾谁与逐。

金鱼熻嚇待时雨，石鳌赑屃依苍麓。满川云起老龙吟，虚谷风清雕虎伏。

主人天与经纶器，才名早在神仙箓。清时北阙方我须，雅兴东山难自速。

脩途未许顿长辔，胜地何妨揭华屋。双岩挹秀左右逢，快览凭高心眼足。

夜邀秋月得丹桂，晓迓冬曦看若木。飞梁续径压苍矶，投隙团茅缭脩竹。

云轩芝盖俯可揖，水色天光浓溢掬。绿野篇章惜未多，辋川图画今能续。

披图已觉思超越，过眼应忘身局束。华编今日许联诗，芳径何年容秉烛。

因嗟轻别五云隐，长思起效三闾卜。分知方外学屠龙，不及人间谋刻鹄。

鲁国也欣三釜粟，梁园倦游还忆蜀。葛洪平昔志丹鼎，子房雅意捐嘉谷。

愿登天路青云梯，长听仙翁紫芝曲。
金陵酬李翰林谪仙子
魏万（唐代）

君抱碧海珠，我怀蓝田玉。各称希代宝，万里遥相烛。

长卿慕蔺久，子猷意已深。平生风云人，暗合江海心。

去秋忽乘兴，命驾来东土。谪仙游梁园，爱子在邹鲁。

二处一不见，拂衣向江东。五两挂海月，扁舟随长风。

南游吴越遍，高揖二千石。雪上天台山，春逢翰林伯。

宣父敬项橐，林宗重黄生。一长复一少，相看如弟兄。

惕然意不尽，更逐西南去。同舟入秦淮，建业龙盘处。

楚歌对吴酒，借问承恩初。宫买长门赋，天迎驷马车。

才高世难容，道废可推命。安石重携妓，子房空谢病。

金陵百万户，六代帝王都。虎石据西江，钟山临北湖。

二山信为美，王屋人相待。应为歧路多，不知岁寒在。

君游早晚还，勿久风尘间。此别未远别，秋期到仙山。
和吴太常南楼烟雨之作
李攀龙（明代）

南楼迢递俯丹梯，烟雨萧条拂槛低。越徼层阴千里合，吴门春树万家迷。

江流欲动帆樯外，山色才分睥睨西。一自不斋多暇日，新诗谁与醉同题。
五州山
张曾（清代）

萝磴上空际，禅房深翠微。崖阴春不到，松激雨常飞。

落叶埋樵履，寒云恋衲衣。五州遥极目，几点散烟霏。
访吴元鼎如村五首
韩元吉（宋代）

昔年曾叹马相如，才气飘飘赋子虚。
未怪家贫徒四壁，先生四壁僦人居。
书哭皋文诗后
庄宇逵（清代）

人寿谁百年，百年一弹指。颜夭而蹠寿，至人不歧视。

促算垂千秋，修龄实短晷。哭君复慰君，痛定而悟始。

再阅数十霜，官秩可迁累。落落无脂韦，十年或不徒。

胸怀不能行，耄期亦徒尔。著书已数尺，可以寿弈祀。

闻君易篑时，神明澈秋水。悠然去来间，全归斯已矣。

乡闾太息声，士林流涕诔。异口而同情，贤愚竟一轨。

令名即寿考，曰终不曰死。秦失有三号，此告茗柯子。
湘阴
陈隆之（宋代）

潇湘天下景，绝胜是湖山。
水国三千界，烟光十二鬟。
乾坤水鉴里，楼阁画屏间。
有路凭风驭，心随倦鸟还。
咏史诗。汉江
胡曾（唐代）

汉江一带碧流长，两岸春风起绿杨。

借问胶船何处没，欲停兰棹祀昭王。
浣溪沙（水仙）
杨泽民（宋代）

仙子何年下太空。凌波微步笑芙蓉。水风残月助惺忪。

礬弟梅兄都在眼，银台金盏正当胸。为伊一醉酒颜红。
和李鹤田乙未赠李个庵
方回（元代）

这个庵中这个人，莫将两个认心身。
一个亦无羲□□，□于此处玩天真。
秋兴有感
戴复古（宋代）

客游江海上，几度见秋风。
远浦芦花白，疏林秋实红。
人情朝暮变，景物古今同。
老眼犹明在，从教两耳聋。
次益老韵
朱熹（宋代）

乾坤极处无今古，道术多岐自短长。傥有新思还告我，不应无雁到衡阳。
真人洞
释圆悟（宋代）

扪葛敲幽户，空山得遍观。
云离朝拜石，苔积上升坛。
秋晚涧声涩，月明松影寒。
真人不可遇，谁复此烧丹。
渡碧流河
多隆阿（清代）

扁舟泊岸暂停桡，稳渡轻车驷马骄。白浪叠生风蹙水，碧流忽溢海添潮。

临河顿作澄清想，饮酒能将磈礧浇。遥指沙鸥三五个，低飞斜掠杏帘飘。
御街行（般涉调）
张先（宋代）

夭非花艳轻非雾。来夜半、天明去。来如春梦不多时，去似朝云何处。远鸡栖燕，落星沈月，紞紞城头鼓。

参差渐辨西池树。珠阁斜开户。绿苔深径少人行，苔上屐痕无数。余香遗粉，剩衾闲枕，天把多情付。
东宫出示和御制秋怀诗恭和二首
周必大（宋代）

寒露零太空，清时出少海。
昭融备万象，众目眩符彩。
二南可无愧，一字不容改。
金声玉振之，辽邈庆霄籁。
毫芒落人间，神物护在在。
惟惭小儒懵，未易识其大。
河满子
晁端礼（宋代）

草草时间欢笑，厌厌别后情怀。留下一场烦恼去，今回不比前回。幸自一成休也，阿谁教你重来。

眠梦何曾安稳，身心没处安排。今世因缘如未断，终期他日重谐。但愿人心长在，到头天眼须开。
题柳隐图
贡宗舒（宋代）

垂杨过我屋头青，门对茅峰远世情。
赢得行人闲着眼，却疑此处即渊明。
寄吴大卿二首 其一
朱松（宋代）

谢公拥鼻忧不免，笑闵乞燔东郭颜。问讯袖中医国手，不应长与一筇闲。
题随州紫阳先生壁
李白（唐代）

神农好长生，风俗久已成。
复闻紫阳客，早署丹台名。
喘息餐妙气，步虚吟真声。
道与古仙合，心将元化并。
楼疑出蓬海，鹤似飞玉京。
松雪窗外晓，池水阶下明。
忽耽笙歌乐，颇失轩冕情。
终愿惠金液，提携凌太清。
四月十五游僧寺
李昴英（宋代）

今日快逢僧结夏，不刀乘兴扣禅扉。
非垂远瀑溪声急，风卷痴云雨脚稀。
囊锦诗成僧借看，纹楸棋落鸟惊飞。
此来莫讶凭栏久，杰阁新成拂翠微。
题玉堂壁
陶谷（宋代）

官职有来须与做，有才用处不忧无。
堪笑翰林陶学士，一生依样画葫芦。
八归 泊舟平望，追忆旧游感赋，用白石韵
张景祁（清代）

烟寒鹭溆，镫昏鱼寨，阑夜戍鼓未歇。朱楼已隔蓬山远，休问翠未销黯，玉笙凄切。

尚忆垂虹秋色好，倚画槛、炉香同拨。顿忘却、客里行舟，不住唤鶗鴂。

谁念江乡岁晚，淹留无计，一笛离亭催别。赤阑桥畔，那时来路，落尽芦花枫叶。

纵凌波赋就，何处芳尘梦罗袜。君知否、片帆相送，惟有天边，朦胧无恙月。
寒食日赠同饮者
张耒（宋代）

春城风雨后，花落满人家。
宿润留芳草，晴辉上晓霞。
园林正寒食，樽酒对年华。
一笑相逢地，功名莫叹嗟。
晚泊遇雪
杨时（宋代）

寒逼归鸿急，悲鸣声更哀。
舞风斜翳日，带月暗欺梅。
平野光初合，阴云冻不开。
无聊还殢酒，颠倒尽余盃。
送世厚还乡
许景衡（宋代）

断续黄梅雨，清凉小麦秋。谪官犹逆旅，送汝上归舟。

松菊宜勤种，箪瓢善自谋。馀生须付托，可但鹿门游。
好事近（秋残）
赵长卿（宋代）

初过菊花天，饯送月宫仙客。丹桂拒霜浓淡，映眉间黄色。

红裙歌夜饮离觞，努力赴劲敌。惟愿捷书来到，道一声都得。
石箭头歌
谢应芳（元代）

南山烂尽苍云根，飘风势欲倾昆崙。何物老砮作遗镞，神镵鬼削秋无痕。

沉沙不随戈戟折，太阴玄精壮冰结。五丁假手出重泉，犹带尧时九乌血。

羵羊肝胆破，尼子走折足。独有老于菟，坐啸风满谷。

猿臂将军骨已枯，苍头庐儿金仆姑，时乎时乎奈尔砮。
哭吕大著至明招寺简潘叔度
陈傅良（宋代）

小雨崇朝过，深秋薄海清。
故人期不至，乔木眼偏明。
欲往还何日，堪论久此情。
侯芭幸无恙，应就太玄名。
朝中措
李之仪（宋代）

腊穷天际傍危栏。密雪舞初残。表里江山如画，分明不似人间。

表名何在，文章漫与，空叹流年。独恨归来已晚，半生孤负渔竿。
题曾氏山园十一咏 其四 霜杰
张栻（宋代）

种松苦难长，松长还耐久。莫作目前思，但种门前柳。
效孟郊体
谢翱（宋代）

手持菖蒲叶，洗根涧水湄。
云生岩下石，影落莓苔枝。
忽起逐云影，覆以身上衣。
菖蒲不相待，逐水流下溪。
和曾运使 其六
释慧空（宋代）

诗坛拜将思工部，我已佯狂类万回。赖有江西老尊宿，揭天棒喝待方来。
艳情为灵墟二首
彭年（明代）

桃花宝扇拥檀郎，翡翠轻裾熨麝香。
为怕羊车穿市窄，青骊自控紫游缰。
偶然作
屈复（清代）

百金买骏马，千金买美人；
万金买高爵，何处买青春？
有感三首
刘子翚（宋代）

运属宣和末，干戈变故仍。
倦勤修内禅，流泽启中兴。
睢水千麾集，胡沙八骏腾。
尺书传讳日，寰宇泪如渑。
夏大水
谢复（明代）

冥冥十日雨，浩浩势襄陵。旷野洞庭阔，平畴沧海深。

鱼龙迷故宅，鸟雀觅高林。出壑玄蛟舞，凌波小舸沉。

夹山田变谷，虚市米增金。野哭闻人溺，楼居怕水侵。

此情谁与诉，搔首独长吟。
次韵子由书清汶老所传秦湘二女图
苏轼（宋代）

春风消冰失瑶玉，我本无身安有触。
羊生得妇如得风，握手一笑未为辱。
先生室中无天游，佩环何处鸣风瓯。
随魔未必皆魔女，但与分灯遣归去。
胡为写真传世人，更要维摩一转语。
丹元茅茨只三间，太极老人时往还。
点检凡心早除拂，方平神鞭常使物。
画荷花二首
释云岫（宋代）

三千美女学宫妆，占断薰风水一方。
试问画工何处在，移来五月鉴湖凉。
题罗生画石扇面为张碇山
刘大櫆（清代）

罗生十日画一石，嶙峋不异千仞山。似从昨夜姑臧至，二十八宿森斓斑。

此时七月苦炙热，漫肤多汗行路难。张君持此动摇微风发，石气随风生薄寒。

使我凛烈自顾，忽觉衣裳单。我闻昔日女娲鍊石补青天，余此一握苍且坚。

一朝大风从北来，吹汝堕入尘埃间。溪旁久卧胡不起，视彼后者加之鞭。

直使驾桥渡海去，东看日出榑桑边。石乎胡不含滋吐润惠四海，空存大骨尧尧学学然。

我今斋戒发取视，应得金简玉书，九疑东南宛委篇。

不然缇巾十袭空见怜，无殊瓦甓何足观。
陪幸西湖
泰不华（元代）

北都冠盖地，西郭水云乡。珠树三花放，鸾旗五色翔。

鸡翘辉凤渚，豹尾殿龙骧。驾拥千官仗，帆开百尺樯。

属车陪后乘，清道肃前行。河汉元通海，湖山远胜杭。

经纶属姚宋，制作从班扬。瑞绕金根动，声摇玉佩锵。

春阴飞土雨，晓露挹天浆。御柳枝枝绿，仙葩处处香。

葵倾惟日向，荷偃借风张。宝马鸣沙路，华舟迥石塘。

金吾分禁籞，武卫四屯箱。小大濡深泽，仁明发正阳。

皇皇星斗润，落落股肱良。朝野崇无逸，邦家重有光。

赐租宽下国，传诏出中堂。布政亲巡省，观民或怠荒。

麦禾连野迥，桑柘出林长。乐岁天颜喜，回銮月下廊。
又猪头和尚赞
释了惠（宋代）

猪头捧起，会苦全甘。
饥兮不吃，饱而常贪。
经赤斤城
陈诚（明代）

晨起驾征鞍，行行天未晓。
依稀见古城，四壁虚静悄。
寂无鸡犬声，空有泉源绕。
桑沧迁变多，车马经行少。
往事巳悠悠，浮生胡扰扰。
回头忆君亲，白云挂天眇。
金缕曲
沈曾植（清代）

健骨金刚锁。任铁围、八风飙起，四洲涛簸。方丈维摩安稳在，时四天花飘堕。

四萨波、若师知我。我梦千人石畔去，见生公、说法天龙卧。

寿者相，君知么。

寄声笑口应须破。海中占、珠联璧合，再中日可。艮地新年风起处，依旧司天台课。

把旧事、重提㦬懡。二老风流相约去，醉长安、市上花三朵。

劝汝酒，一杯那。
送孙伯野
杨适（宋代）

清议岂徒光四户，直声应已到三韩。
黄门有手能批敕，太学无人为举幡。
芰荷歌
徐积（宋代）

孔雀团花翡翠钿，青皇抛尽买花钱。渌鱼飞胆大如拳，琉璃瓦坠紫微天。

湘妃曲谱谁可传，彩毫不动斜卷笺。我家食客常三千，杯槃一样青瑶圆。

麻姑下来寻水仙，不见波澜只见烟。昨夜秋风吹洞房，起来先著碧霞裳。

半含笑面齐斗妆，家家院落绀为墙。不道采花人在傍，贪看飞来白纻郎。

亦有美人贞且良，独在碧绡帏下藏。
赠沈公路 其二
李流芳（明代）

园林风物喜秋晴，水槛山廊贮远清。诗思不因多病减，道心应以得閒生。

婆娑老桂花将绽，指点高天月渐盈。初度更逢佳节近，百杯端拟为君倾。
淮阴杂诗六首 其五
邹祖符（清代）

天花菌子色如银，青玉红樱缀满林。几日濯枝新雨过，鹧鸪声里采林檎。
哭赵忠定
范模（宋代）

鼂董青冥上，夔龙紫极边。
五龙方夹日，九虎已当天。
夷险丹心直，安危白发卷。
吊湘人不去，何用解胶弦。
观儿戏
白居易（唐代）

髫龀七八岁，绮纨三四儿。弄尘复斗草，尽日乐嬉嬉。

堂上长年客，鬓间新有丝。一看竹马戏，每忆童騃时。

童騃饶戏乐，老大多忧悲。静念彼与此，不知谁是痴。
送郑仆射出节山南（一作酬郑兴元仆射招）
孟郊（唐代）

国老出为将，红旗入青山。再招门下生，结束馀病孱。

自笑骑马门，强从驱驰间。顾顾磨天路，袅袅镜下颜。

文魄既飞越，宦情唯等闲。羡他白面少，多是清朝班。

惜命非所报，慎行诚独艰。悠悠去住心，两说何能删。
染衣亭
周紫芝（宋代）

闻说郊居胜，新穿五亩池。暗通山窈窕，深住碧涟漪。

惊起红鸂鶒，吹翻绿荔枝。雨添衣色秀，波渡袜尘迟。

照眼谁重唾，临流自可诗。水清鱼莫种，秋近荻须移。

剩欲添风月，何妨更渺瀰。却怜韩吏部，埋瓮作痴儿。
残年书事
魏时敏（明代）

林泉深处足烟霞，流水寒云八九家。
江客帆樯悬网罟，野人篱落带桑麻。
案头墨迹儿临帖，灯下车声妇络纱。
待到春风二三月，石垆敲火试新茶。
梅花 其五
陈献章（明代）

手种梅千树，山寒半欲花。岁阑知此意，溪上问谁家。

素艳明争雪，青萝倒绾蛇。还须邵康节，来驾白牛车。
武冈驿
彭汝砺（宋代）

行路萧条伤客心，黄云不动祇阴阴。天寒独鹤飞平泽，日暮慈鸦归故林。

鳞翼不将一字至，雪霜莫怪二毛侵。拥炉更饮钟陵酒，抱膝漫为梁甫吟。
赠王彪之诗
谢尚（魏晋）

长杨荫清沼，游鱼戏绿波。
观郡守胡公所开虎丘新迹
顾璘（明代）

胡公绝代才，宰物有精识。剖符镇全吴，挥霍破馀力。

公庭寂无事，惠化浃疆域。虎丘古名阜，标榜历千亿。

岂乏岩壑姿，往往厌偪仄。公来登层巅，四顾生壮色。

海岳气苍茫，旷然吐胸臆。剖垣发蒙蔽，芟秽出嘉植。

洞庭七十峰，历历移坐侧。古人总含愧，神鬼难秘啬。

华搆嵌青巘，面势各有得。匪唯拓形胜，实以表名德。

奇文掞精灵，光映斗南北。古篆蛟龙蟠，穹厓示深刻。

裁成演心神，丕变昭政式。奕奕千载名，永以重吾国。
寒夜偶怀壮游书感
陆游（宋代）

畴昔西游万里还，狂吟散落满人间。
买空禄水桥边酒，看遍青人县里山。
梅蕊疏疏春欲动，川云漠漠雪犹悭。
偶思五十年来事，顾影灯前自笑顽。
至衡阳谒陈提举国录君举二首
曾丰（宋代）

夜论语罢醉相辞，公尚留中我独归。
迹似云泥长落落，心如秋月固依依。
渊明久转非为是，子夏方从瘦觅肥。
邂逅莫孤镌切望，后期未必不相违。
观梅
周麟之（宋代）

春来物物未关情，只与寒梅有旧盟。
芳信已催诗兴动，幽香还酿客怀清。
月摹瘦影横窗淡，雨浴疏花照水明。
却忆去年花下饮，共挂杯酒泛飞英。
真欢乐
王哲（金朝）

便把户门安锁＊。内更蕴、最奇略。安炉灶、锻炼金精，养元神、修完丹药。二粒圆成光灼灼。虚空外，往来盘礴。五彩总扶持。也无施无作。冥冥杳杳非投托。占盈盈，赴盟约。蓬莱路、永结前香、自然雯作。里面礼明师，现真欢真乐。
清渭八景·高村夜月
何子举（宋代）

缓步高村纳晚凉，徘徊更觉景难忘。
一轮月照碧梧影，万壑风飘丹桂香。
苏子何须游赤壁，群仙正好泛琼觞。
洞箫吹彻东方白，玉兔还留不夜光。
车驾渡江
曾棨（明代）

朱旗画戟拥晴沙，锦缆牙樯照浪花。
佳气迥浮江北树，晓光初绚海东霞。
云中鸾凤扶丹毂，水底鱼龙识翠华。
不用临流羡天堑，只今四海尽为家。
后春雪
郭祥正（宋代）

前雪深尺五，后雪深五尺。动地北风恶，连天冻云塞。

通逵绝行人，万物同一色。烛龙爪生冰，阳乌觜插翼。

牛羊何足论，虎豹饿无食。此雪昔未有，父老均叹息。

况当长养时，玄冥翻怒赫。我欲请雷车，夜半轰霹雳。

斗杓斡春阳，和气随甲拆。溶为大田水，青发龙头麦。

南民少苏醒，白骨免堆积。朝廷方体仁，乾坤应合德。

有酒不敢饮，独乐神所责。悲歌闭空屋，写慰同心客。
陈寺丞续荔枝谱
刘克庄（宋代）

蔡公绝笔山川歇，荔子萧条二百年。
选貌略如唐进士，慕名几百晋诸贤。
岂无品劣声虚得，亦有形佳味不然。
题遍贵家台沼后，请君物色到林泉。
客有自佳徐来者云戏梅已开作此
吴则礼（宋代）

十日天寒守圭窦，今朝对客何佳哉。
春催江上红梅发，雪唤淮佳青子来。
从儿作相论句法，乞我浇馋持酒杯。
半世儒冠今种种，端须拽取鼻头回。
宫词
夏竦（宋代）

柳带分阴接殿基，笙歌还拥翠华归。
前宫晓赭匀妆脸，别馆春华晒舞衣。
槐影对笼苔点细，桐花西倚夕阳稀。
夜来梦上檀香阁，犹映珠帘避贵妃。
次韵伯氏谢安石塘莲花酒
黄庭坚（宋代）

花蕊芙蕖拍酒醇，浮蛆相乱菊英新。
寒光欲涨红螺面，烂醉从歌白鹭巾。
行乐衔杯常有意，过门问字久无人。
王孙欲遣双壶到，如入醉乡三月春。
曲肱诗二十首
白玉蟾（宋代）

不把双眸看俗人，五湖四海一空身。
洞天深处无人到，溪上桃花几度春。
木虚过青野堂夜坐
郑善夫（明代）

小坐同吾子，荒斋寡四邻。林鸺鸣近夜，山月迥随人。

太乙青藜杖，先生乌角巾。中宵莫说剑，恐益鬓毛新。
子长和汪枢齐山诗复用前韵
王十朋（宋代）

腐儒无用分投闲，吴蜀分符祇强颜。去访少陵三峡水，来寻太强九华山。

小舟载酒清溪口，健卒传诗强浪间。风伯相留作吟社，愿低笔力许追攀。
宝安八景诗 其一 市桥春涨
陈靖吉（明代）

送春骤雨如翻盘，昨朝清浅今弥漫。此时济川匪舟楫，生民岂免为鱼鼋。

长鲸跨江鳞甲动，阑干欲逐浪花涌。惜哉无处唤吴儿，跨上潮头试一弄。
生查子
赵彦端（宋代）

翻翻别袖风，醉眼迷残日。春色荡人魂，杨柳浑无力。

不知长短亭，何处逢寒食。多少向来情，门掩梨花夕。
历代诗·夏
杨简（宋代）

尧舜天位传禹王，禹之子启传太康。
仲康王相少康后，王宁王槐及王芒。
王泄不降王扃立，王廑孔甲何淫荒。
王皋之后有王发，桀放南巢夏始亡。
十七君余四百岁，夏之天下遂为商。
白发
秦略（金朝）

临水时自照，照我须与眉。须眉何所似，恰似纯白丝。

从兹一白后，宁有再黑时。譬如花落地，不复还故枝。

殷勤语须眉，听我自解诗。幼小痴读书，既壮多忧思。

自苦有冰檗，自润无膏脂。劳生到今日，汝白将何辞。
负谪后登干越亭作
刘长卿（唐代）

天南愁望绝，亭上柳条新。
落日独归鸟，孤舟何处人。
生涯投越徼，世业陷胡尘。
杳杳钟陵暮，悠悠鄱水春。
秦台悲白首，楚泽怨青蘋。
草色迷征路，莺声伤逐臣。
独醒空取笑，直道不容身。
得罪风霜苦，全生天地仁。
青山数行泪，沧海一穷鳞。
牢落机心尽，惟怜鸥鸟亲。
奉和添酒中六咏。酒杯
皮日休（唐代）

昔有嵇氏子，龙章而凤姿。手挥五弦罢，聊复一樽持。

但取性淡泊，不知味醇醨.兹器不复见，家家唯玉卮。
小园即事五首
刘克庄（宋代）

乍脱重裘试薄纨，绿阴多处小凭栏。
李甘尚可分螬半，柿落何妨拾鸟残。
贷粟监侯宁忍饿，借衣友婿不如寒。
獠奴但怪沉吟久，肯信诗中字未安。
和答斯远因梅见属三首
赵蕃（宋代）

君行过海门，惟复仍旧里。
友朋不易得，相与况能尔。
独念吾家侄，无由从夫子。
宿长葛
陈琏（明代）

长葛古郑地，桑柘连四野。学舍何寂寥，清灯耿寒夜。
载酒堂
李光（宋代）

东坡文章喧宇宙，粲如日星垂不朽。六一老人犹避路，作者纷纷皆束手。

俊逸精神追李杜，华妙雄豪配韩柳。晚年流落海南村，黎唱蛮讴随蜑叟。

先生已去五十年，遗墨残篇尚多有。丰城宝剑埋狱中，光焰犹能射牛斗。

败垣坏壁秘蜗涎，夭矫龙蛇已惊走。独馀黎氏旧园亭，乔木森森免薪槱。

半是东坡亲手植，老干樛枝互缠纠。杖藜乘兴访遗像，遐想英风伫立久。

曾吹葱叶送迎翁，当日儿童今白首。莫嗟寂寂路荒芜，亦有幽人时载酒。
种葵
胡奎（元代）

东园种葵葵叶长，中有寸心倾太阳。去年采葵花萼少，今年斫葵根本伤。

但得中天太阳在，葵根纵伤心不改。
拟古诗二十首 其十七 拟凛凛岁云莫
弘历（清代）

元冥司朔令，节宴月穷纪。木叶落归根，河水冻连底。

青女剪碎琼，散作冰花蕊。不乐复何为，太康戒无已。

既命兔园宴，亦念东郭履。宵长致良佳，帐冷梅花纸。

宿昔同衾人，长眠呼不起。是非翩来迟，入梦辄欢喜。

三年梦不来，沉痛嗟何以。
送人南游
贾岛（唐代）

此别天涯远，孤舟泛海中。夜行常认火，帆去每因风。

蛮国人多富，炎方语不同。雁飞难度岭，书信若为通。
题昌国院
许广渊（宋代）

轩开环列万峰青，门对乌伊遂榜名。千室楼台凭栏尽，一溪烟水捲帘明。

炉烟晨起迷云色，松韵时来杂梵声。峻极祇宜长闭户，柰何持钵入东城。
蓬莱阁
冉琇（金朝）

倚阑吟不就，看剑老相催。鸟逐孤云没，帆从别国回。

鲁连惟有死，王粲不胜哀。回问依依柳，秋声何处来。
道中累日不肉食至西县市中得羊因小酌
陆游（宋代）

门外倚车辕，颓然就醉昏。
栈余羊绝美，压近酒微浑。
一洗穷边恨，重招去干魂。
客中无晤语，灯烬为谁繁？
广化院
释希坦（宋代）

路转几多曲，山登千万重。未游走马泽，先看斗鸡峰。

高树出云耸，寒泉趁石舂。徜徉因觅句，时复倚青松。
赠何符山人二首
陈造（宋代）

冷看俗态诙嘲里，缓阅年光醉梦间。
想得酒瓢诗卷外，此生无物更相关。
至日舟次有感 其一
陈廷和（清代）

至日犹为客，愁中不记年。白沙增月色，古木废桑田。

买醉怅无侣，含悽独扣舷。故园宵梦里，歌舞老莱前。
拟寒山寺 其一三一
释怀深（宋代）

不栽一株桑，不种一粒粟。口体每轻肥，仓库常满足。

蓬门漏不蔽，你居大华屋。常怀知愧心，少恣无明欲。
同陈六侍御寒食游禅定藏山上人院
武元衡（唐代）

年少轻行乐，东城南陌头。与君寂寞意，共作草堂游。
寄别颜伯奇
张弋（宋代）

情深袂怕分，岂不欲辞君。
转柁方乘晓，思山已隔云。
菊当前路见，雁在半江闻。
把盏秋才好，遥怜白鹭群。
月林遗酒西台感赋
赵完璧（明代）

故人遗我酒，我悲故人心。故人不可见，使我愁思深。

画地谁能不，刻木威难禁。烟霜夜凄凄，鸿雁秋沈沈。

衣葛当北风，餐荼绝衷肠。怨艾去祸胎，今古归福堂。

把酒且自饮，淋洗郁冤伤。嗟嗟同心人，剪烛今何方。
清平乐（别苗仲通）
张炎（宋代）

柳间花外。日日离人泪。忆得楼心和月醉。落叶与愁俱碎。

如今一笑吴中。眼青犹认衰翁。先泛扁舟烟水，西湖多定相逢。
题杨子岩
丘葵（宋代）

抗尘走俗令人憎，因觅桃源作此行。
畏日烧空时事恶，飞泉泻石道心生。
青天尽处孤舟渺，好鸟鸣时万壑清。
一老头陀癯似鹤，殷勤煮水爨风铛。
有怀
林希逸（宋代）

金莲学士起持衡，玉笋门生仅识名。一瓣心香双泪眼，半溪残日暮云横。
送邢郎中赴太原
姚合（唐代）

上将得良策，恩威作长城。如今并州北，不见有胡兵。

晋野雨初足，汾河波亦清。所从古无比，意气送君行。
晓枕示湛雨龚曰高 其二
陈献章（明代）

万年如一瞬，莫问我浮生。风雨将秋至，山河载月明。

语檐幽鸟乐，对竹小童清。夜夜湘江梦，与君何日行。
湖山十景·雷峰夕照
王洧（宋代）

塔影初收日色昏，隔墙人语近甘园。
南山游遍分归路，半入钱唐半暗门。
送黄殿讲成父赴广东漕四首
王迈（宋代）

剡曲莲池彻底清，即驰隽轨上蓬瀛。
抽黄媲白羞时常，渍墨磨丹勘旧经。
彤陛奏言殚荩直，玉皇动色赏忠精。
胸中列宿舒芒耀，藜火光分太乙星。
煎茶
成彦雄（宋代）

岳寺春深睡起时，虎跑泉畔思迟迟。

蜀茶倩个云僧碾，自拾枯松三四枝。
长歌复短歌四章 其一 
徐贲（元代）

长歌长，短歌短，百岁人生那得满。昔不乐，今何如，少年焉用多读书，桑枢瓮牖为穷儒。
染丝上春机
释今沼（明代）

紫泽青薄生细英，黄莺啄尽垂杨叶。青苗遍踏拨春花，昼捲流霞对残蹑。

沉丝素縠生水纹，重带铰刀裁白袷。治丝为爱不新时，幸及君年正华悦。
奉送李相公重镇襄阳
李逢吉（唐代）

海内埏埴遍，汉阴旌旆还。望留丹阙下，恩在紫霄间。

冰雪背秦岭，风烟经武关。树皆人尚爱，辕即吏曾攀。

自惜两心合，相看双鬓斑。终期谢戎务，同隐凿龙山。
用韵还学者诗卷
方岳（宋代）

制芰以为衣，缉荷以为屋。
樵水秋夜寒，悲风入琴曲。
不怨山泽癯，有道式金玉。
百年肘屈伸，万事手翻覆。
拙哉富贵人，胡椒不论斛。
何如遗编诗，自足寄幽独。
贫者士之常，前言炳如烛。
两弟
冯秀莹（清代）

两弟平安否，无书渡剑门。家居端我念，生计与谁论。

珠桂饥寒色，池塘涕泪痕。愁来谁慰藉，自抱小孤孙。
齐天乐 赠蔡德厚
王丹桂（金朝）

用千方万便，惟把修行，一一开露。至道幽深，玄机杳邈，须仗十分勤苦。韶华迅速。念宝运昌期，忍教虚度。此段因缘，等闲失了再难遇。听予重重付属。向旧来境上，挑剔勿令差互。性烛昭彰，心花灿烂，无限清香敷布。如斯作做。自然感高真，暗垂加护。行满功圆，步入丹霄路。
直舍考校次弱翁再用前韵 其三
许及之（宋代）

官冷得酒钱，便欲糟床注。不管门东儿，张颐须咽哺。

堪笑布裙妇，遮藏备修具。君自不纡轸，何止倾盖故。
早夏集公会亭饯金华道卿内翰守澶渊得符字
宋祁（宋代）

早夏乘休沐，离襟属饯壶。
欣同佩荷橐，恨及唱骊驹。
感恋陪云筑，翻飞别帝梧。
腾装照鱼服，行帐绕犀株。
惭去班中诏，宁容滞左符。
惟应九里润，蒙福在京都。
西平道中
程恩泽（清代）

刺促成何事，差池不可齐。功名上蔡犬，岁月汝南鸡。

种种怜秋发，纷纷悯夏畦。谁欤佩霜剑，淬砺向棠溪。
次韵茂载海陵寓居有感三首 其三
李纲（宋代）

不谓繁华地，还飞战斗尘。浇愁空泥酒，极目更伤春。

怀古翻书帙，论情托友人。谁深医国术，吾欲问甘辛。
忆云阳宅
张祜（唐代）

一别云阳宅，深愁度岁华。翠浓春槛柳，红满夜庭花。

鸟影垂纤竹，鱼行践浅沙。聊当因寤寐，归思浩无涯。
寄周愚卿
赵蕃（宋代）

买得武夷毛竹杖，忽思江外友于人。
青原若访常荷屋，助尔扶携觅句新。
次韵雨中书怀
释德洪（宋代）

剩雨残晴暴所长，客窗花气噀馀香。每怀追逐云泉惯，无计遮拦岁月忙。

谁谓伐冰连戚里，年来尽室泛沅湘。诏书行看椎门至，已觉眉间一点黄。
次丁嘉会韵二首
陈造（宋代）

倦驻频题醉后襟，离群自叹阙知音。
卜邻未暇论前约，著语聊须慰此心。
小挽归轩清夜饮，忆尝对卧白头吟。
中年畏别犹轻别，添我霜毛颡和寻。
和原甫封月招江梅不至
韩维（宋代）

尘事无时已，归休虑暂空。
超飖广庭步，萧散葛衣风。
默与清樽对，心期静者同。
独怜新月色，百过达幽丛。
寿阳王花烛（一作宋之问诗）
沈佺期（唐代）

仙媛乘龙夕，天孙捧雁来。可怜桃李树，更绕凤凰台。

烛送香车入，花临宝扇开。莫令银箭晓，为尽合欢杯。
游延福寺
赵曾頀（宋代）

行行出西郊，稍觉嚣尘远。
风景既已殊，硗确颇忘倦。
南安古雄州，今亦壮哉县。
九日一佳景，居然在郊甸。
地高瞰川原，林杪露堂殿。
晋朝松百章，存者才一见。
岁月不我留，寒暑几更变。
当年秦隐君，轩冕非所羡。
间关剡溪来，至此获胜践。
结庐巢其巅，穴石为之砚。
城市不到足，公卿罕窥面。
邂逅有至交，相从情缱绻。
顷怀兴元年，致位在台铉。
扶持公道开，不绝几如线。
一言才见疏，斥逐遽遭谴。
天教流落馀，乃遂山林愿。
当年築室处，遗址了难辨。
独有高士峰，千载猿鹤怨。
木兰花慢·听都人共语
郭居安（宋代）

听都人共语，又还是、岁逢庚。记今帖频催，衮衣将至，绣幰先迎。今歌六宫齐奏，到而今、犹唱贺升平。千岁人间福本，天公著意看承。秋深。帘卷空明。问西子，最宜晴。喜新来多暇，玉醪龙炙，菊院花城。明年耳孙头上，更君王、亲点泥金。兜率摩耶住世，长看佛度众生。
溪亭
林景熙（宋代）

清秋有余思，日暮尚溪亭。
鬓痕朝镜觉，书味夜灯知。
梦断潮生枕，愁新雁入诗。
思君心欲折，又负菊花期。
姑苏怀古送秀才下第归江南
刘商（唐代）

姑苏台枕吴江水，层级鳞差向天倚。秋高露白万林空，

低望吴田三百里。当时雄盛如何比，千仞无根立平地。

台前夹月吹玉鸾，台上迎凉撼金翠。银河倒泻君王醉，

滟酒峨冠眄西子。宫娃酣态舞娉婷，香飙四飒青城坠。

伍员结舌长嘘嚱，忠谏无因到君耳。城乌啼尽海霞销，

深掩金屏日高睡。王道潜隳伍员死，可叹斗间瞻王气。

会稽勾践拥长矛，万马鸣蹄扫空垒。瓦解冰销真可耻，

凝艳妖芳安足恃。可怜荒堞晚冥濛，麋鹿呦呦达遗址。

君怀逸气还东吴，吟狂日日游姑苏。兴来下笔到奇景，

瑶盘迸洒蛟人珠。大鹏矫翼翻云衢，嵩峰霁后凌天孤。

海潮秋打罗刹石，月魄夜当彭蠡湖。有时凝思家虚无，

霓幢仿佛游仙都。琳琅暗戛玉华殿，天香静袅金芙蕖。

君声日下闻来久，清赡何人敢敌手。我逃名迹遁西林，

不得灞陵倾别酒。莫便五湖为隐沦，年年三十升仙人。
十月十九日雷二十一日雪
王十朋（宋代）

前日始惊雷失令，今朝忽见雪漫天。寒窗夜拥黄紬坐，闲读春秋隐九年。
书寄韵
苏轼（宋代）

已将镜镊投诸地，喜见苍颜白发新。
历数三朝轩冕客，色声谁是独完人。
赠天台逸人
廖融（唐代）

移桧托禅子，携家上赤城。拂琴天籁寂，欹枕海涛生。

云白寒峰晚，鸟歌春谷晴。又闻求桂楫，载月十洲行。
子瞻参寥太虚同游惠山用王武陵窦郡朱宿三诗韵各有所赋参寥录以相示余将游焉用次其韵 其二
李之仪（宋代）

三子骨已朽，来者非一人。箫声起孤凤，抑按皆清新。

松阴贮老月，藓晕涵苍磷。崎岖固有属，千载无纤尘。

物物吾已矣，今昔是可均。何当事一廛，顾水终为邻。
和周仲觉三首 其三
杨万里（宋代）

春在梅边动，寒从月外来。贫于萤不暖，心与烛俱灰。

此意悠悠著，从谁细细开。病来更忧患，泪尽只馀哀。
坐客宋周士忽垂光和复用元韵答之三首
强至（宋代）

魏台营妓胜添酥，一笑堪酬百琲珠。
只恐更深云雨散，明朝共是守寒炉。
舍弟观赴蓝田取妻子到江陵，喜寄三首
杜甫（唐代）

汝迎妻子达荆州，消息真传解我忧。鸿雁影来连峡内，

鶺鴒飞急到沙头。峣关险路今虚远，禹凿寒江正稳流。

朱绂即当随彩鹢，青春不假报黄牛。

马度秦关雪正深，北来肌骨苦寒侵。他乡就我生春色，

故国移居见客心。剩欲提携如意舞，喜多行坐白头吟。

巡檐索共梅花笑，冷蕊疏枝半不禁。

庾信罗含俱有宅，春来秋去作谁家。短墙若在从残草，

乔木如存可假花。卜筑应同蒋诩径，为园须似邵平瓜。

比年病酒开涓滴，弟劝兄酬何怨嗟。
咏史上·叔孙通
陈普（宋代）

刘项权将作狗偷，谁能撩虎又靡头。
汉王不是坑儒主，颈备依依是可羞。
嘉平旦雪
陈起（宋代）

天欲做奇事，清寒发化机。
一云无不覆，万物尽同辉。
水合渔烟暝，山空猎火微。
夜窗歌七月，三叹及无衣。
颂古一百则
释正觉（宋代）

言衣半夜付卢能，搅搅黄梅七百僧。
临际一枝正法眼，瞎驴灭却得人憎。
心心相印，祖祖传灯。
夷平海岳，变化鲲鹏。
只个名言难比拟，大都手段解翻腾。
题钱选木芙蓉
方回（元代）

东篱相伴殿西风，我识花神品藻公。
秋老别无第三品，傲霜黄处拒霜红。
挽尤端明四首
李曾伯（宋代）

渡江无故老，文武少全材。
金玉其相者，朝廷有几哉。
銮坡资润色，虎帐壮规恢。
盍展经纶蕴，登调鼎鼐梅。
议郎杨孚宅种洛阳松柏冬雪盈树对客作
欧大任（明代）

凉风十二月，蟪蛄鸣且悲。中林折枯桑，桐摧无留枝。

松柏在庭前，昔从洛阳移。蜚雪倏盈尺，松柏流水澌。

南北风土殊，动植各有宜。淮水变江橘，汳中无蜀巂。

罗浮玳瑁绝，燕地汶篁萎。隃领集霰少，况我南海湄。

君谓通神明，谁夺造化司。眄睐且适意，偶然君何疑。
汴渠挂帆
刘攽（宋代）

翩翩河中舟，一一西上水。彼船力有馀，我船力无几。

力薄日一舍，力壮日百里。迟速讵几何，推分故尔耳。

今晨东南风，帆席频轻驶。舳舻密相衔，前后略相似。

如将平不平，颇复令人喜。因之念时事，冥寞付天理。
涤愫
郑樵（宋代）

嗟余本固陋，湛身入花渚。
未制芙蓉裳，已习离骚语。
绰约虽多姿，涕零何如雨。
季夏遭繁霜，天寒不可御。
相和歌辞。长信怨
李白（唐代）

月皎昭阳殿，霜清长信宫。天行乘玉辇，飞燕与君同。

更有留情处，承恩乐未穷。谁怜团扇妾，独坐怨秋风。
风流子（咏钱塘）
杨泽民（宋代）

佳胜古钱塘。帝居丽、金屋对昭阳。有风月九衢，凤皇双阙，万年芳树，千雉宫墙。户十万，家家堆锦绣，处处鼓笙簧。三竺胜游，两峰奇观，涌金仙舸，丰乐霞觞。

芙蓉城何似，楼台簇中禁，帘卷东厢。盈盈虎貔分列，鸳鹭成行。向玉宇夜深，时闻天乐，绛霄风软，吹下炉香。惟恨小臣资浅，朝观犹妨。
偈颂一百二十三首
释崇岳（宋代）

开炉开炉，柴炭全无。
星儿火种，照彻十虚。
春二首 其一
韩驹（宋代）

春风吹绿原头草，草色雨馀晴更好。堂前帘静燕初忙，江上麦齐蚕欲老。

腐儒饱食欣自得，日长但酣春昼眠。户屦无人足清绝，觉来幽响落山泉。
相思引
袁去华（宋代）

晓监燕脂拂紫绵。未忺梳掠髻云偏。日高人静，沈水袅残烟。春老菖蒲花未著，路长鱼雁信难传。无端风絮，飞到绣床边。
槎曲书情
骆宾王（唐代）

薄游倦千里，劳生负百年。未能槎上汉，讵肯剑游燕。

白云照春槎，青山横曙天。江涛让双璧，渭水掷三钱。

坐惜风光晚，长歌独块然。
和提点少卿喜雪诗韵 其一
彭汝砺（宋代）

曲岸沧洲一水涯，轻舟欲访戴逵家。城隅寂淡梧桐月，溪岸萧骚芦苇花。

润泽便知年事足，清明更爱晓晴佳。园林已有春来信，笑看浮生鬓欲华。
应举早行(又名应试晓行)
缪蟾（宋代）

半恋家山半恋床，起来颠倒著衣裳。
钟声远和鸡声杂，灯影斜侵剑影光。
路崎岖兮凭竹仗，月朦胧处认梅香。
功名苦我双关足，踏破前桥几板霜。
读陶诗 其一
赵崇嶓（宋代）

端居洗尘虑，细读渊明诗。畴昔慕此翁，寤寐忘调饥。

此翁非诗人，而有天然姿。纷纷世事中，采采黄菊枝。

此语人共赏，此意畴复知。知即翁之徒，高风接皇羲。
已亥杂诗 27
龚自珍（清代）

秀出天南笔一支，为官风骨称其诗。
野棠花落城隅晚，各记春骢恋縶时。
端午
刘攽（宋代）

万里荆州俗，今晨采药翁。浴兰从忌洁，服艾已同风。

泛酒菖蒲细，含沙蝘蜓红。沉湘犹可问，角饭畏蛟龙。
过青泥
文同（宋代）

铁山正月雪交加，欲探东风未有涯。
才过青泥春便好，水边林下见梅花。
鳌溪
谢谔（宋代）

数版小桥横晚晴，两行古木弄春荣。
不知多少夜来雨，水到岸头浑欲平。
题扇有所赠
陆文圭（元代）

圆如宝月洁如霜，素手轻摇玉体凉。报道明朝秋节至，婕妤无复望专房。
题松身
张镃（宋代）

不见蛰根时，唯喜苍阴覆。
借汝叶间声，当我风信句。
滕黄梅遗鲍参军集
韩淲（宋代）

商秋散惊飙，嘉客木兰舟。停桡以遵渚，意邈语绸缪。

遗我鲍照诗，遐叹睇前修。徂年易为急，悯默泾渭流。
题尹内翰家山图
何乔新（明代）

南山凌苍冥，北山屹绝壁。美人爱山住山中，恍似当年谢安石。

清溪一带缘桃花，春流滉漾蒸红霞。渔郎到此惊且喜，祗疑误入仙人家。

草堂数间荫乔木，知是美人读书屋。晴峰当户开秋渠，飞瀑萦林漱寒玉。

一从献策来皇都，西清东观恩宠殊。长杨不奏子云赋，石室还紬太史书。

閒来却忆钓游处，桑梓迢迢隔烟雾。旧时猿鹤今何如，应怨山人不归去。

何人写此家山图，长林远岫春模糊。墨云翻空太阴黑，妙笔直与造化俱。

山腰小径仅如发，细看尚恐苔花滑。断崖老树杳莫窥，似听孤猿啼夜月。

蹇予旧住金嶂西，别来芳草应凄凄。对此新图忆丘壑，归心便逐秋鸿飞。

人生无如归去好，莫使山中迹如扫。何当访子三顾山，共荷长镵拾瑶草。
写忧 其一
吴定（清代）

捐躯敢轻掷，偷生惨不欢。生死两迷惑，堂上病凄酸。

缠两复缠两，冉冉岁将阑。一身不自宁，犹念儿衣单。

素丝结易解，我罪奚由宽。誓将厉六翮，鸣号叩天关。

明月照前庭，萧萧有余寒。皇天竟幽默，喟然摧心肝。
句 其十
蒋之奇（宋代）

绿野有佳气，清淮无点尘。
伤仲永
王安石（宋代）

金溪民方仲永，世隶耕。仲永生五年，未尝识书具，忽啼求之。父异焉，借旁近与之，即书诗四句，并自为其名。其诗以养父母、收族为意，传一乡秀才观之。自是指物作诗立就，其文理皆有可观者。邑人奇之，稍稍宾客其父，或以钱币乞之。父利其然也，日扳仲永环谒于邑人，不使学。

余闻之也久。明道中，从先人还家，于舅家见之，十二三矣。令作诗，不能称前时之闻。又七年，还自扬州，复到舅家问焉。曰：“泯然众人矣。”

王子曰：仲永之通悟，受之天也。其受之天也，贤于材人远矣。卒之为众人，则其受于人者不至也。彼其受之天也，如此其贤也，不受之人，且为众人；今夫不受之天，固众人，又不受之人，得为众人而已耶？
崔成州将赴官招客剧饮次袁主管韵
项安世（宋代）

段家池馆已灰烟，更说江家六百年。
但有小桥通绿水，不妨高阁看青天。
钟山月到东城有，淮口潮来上闸边。
两行红旗射西日，明朝汉使点楼船。
玉山驿见周东老题诗和之
陈渊（宋代）

尘劳千种祇纷纷，之子归来始一春。掉舌不知何处去，又还携剑出南闽。
酒阑
韩淲（宋代）

酒阑天地与同流，懊恼吟成不那愁。渭北江东春树远，古今波荡白浮鸥。
高邮因师蒲萄芦雁秋瓜三种 其一 蒲桃
敖陶孙（宋代）

汉家士马知多少，晚得蒲萄绕院栽。何物支郎能伎俩，龙须马乳应时来。
顾子重过海上同宿东林用杜韵为别
朱朴（明代）

海上秋风吹客衣，清觞犹记送君时。两年为别音书杳，千里相逢鬓发稀。

春草路长嗟独往，冥鸿天阔羡高飞。他时会合元无定，莫道分携是暂违。
凤楼寻胜地
张说（唐代）

西掖持醇酒，东山就白云。开轩绿池映，命席紫兰芬。

舞度花为伴，莺来管作群。太平多乐事，春物共氛氲。
红头紫
贾似道（宋代）

红头紫勇敌刚强，项赤红班腿长{外囗内昆}长。
翅紫牙湾如桑剪，此虫名号促织王。
三弟手植瓢材且有诗予亦戏作
刘从益（金朝）

为爱胡卢手自栽，弱条柔蔓渐萦回。素花飘后初成实，碧荫浓时可数枚。

试问老禅藤缴去，何如游子杖挑来。早知瓠落终无用，只合江湖养不才。
送胡仲方 其二
刘过（宋代）

郑公句在贫何恨，刘毅家寒泪一挥。穷达莫言乡义重，此行毕竟是耶非。
惜分飞（次韵丁希闵）
张纲（宋代）

年少春心花里转。只恐飞花片片。沈醉归深院。妓衣何用令高卷。

要看梁州初入遍。放出楼中舞燕。有眼何曾见。看来未足重开宴。
十诗谢寥计使
陈造（宋代）

偓佺地上仙，笙鹤不我遐。
楚骚俗命仆，古诗无名家。
晋当泽帝范，小却侈国华。
本末计中外，倚须拜亨嘉。
方竹杖和功远
李廌（宋代）

性禀方外正，人怜节瘦轻。
持携防水潦，杀活奈山精。
直以中圆称，名因义类清。
若将灵寿比，未可贱书生。
邢州道中经圆津庵
金镇（清代）

小憩茅龛啜紫茶，雨收十里度平沙。香台初日门扉静，一院红舒夜合花。
新秋二首
杜范（宋代）

少昊行秋正疾驱，洒然凉色已侵肤。
翠空碧水涵高下，淡霭苍烟半有无。
风露已经生惨戚，菰蒲且欲慰斯须。
谁将霜竹横云外，似有悲声与恨俱。
春日
方干（唐代）

春去春来似有期，日高添睡是归时。
虽将细雨催芦笋，却用东风染柳丝。
重雾已应吞海色，轻霜犹自剉花枝。
此时野客因花醉，醉卧花间应不知。
四月昌州奏圣祖殿下生芝草一本四茎及面有红
夏竦（宋代）

昌元远地凝和气，真祖仙宫发帝祺。
穆穆睟客分喜色，煌煌实帝秀灵芝。
已彰日监灵心顯，更表晨敷协气滋。
元后钦崇膺瑞命，殊庭薦号答繁禧。
又谒武侯祠
孙应时（宋代）

城南风景故堪怜，胜日经行意洒然。
江上竹寒偏却暑，庙前柏老尚参天。
堂堂不配能千古，鼎鼎何能漫百年。
醉里狂歌心浩荡，为君一吸倒觥船。
幽居书怀六首 其五
葛胜仲（宋代）

我贵从教知我希，静观物化养天机。名呼池面游鱼狎，缕系梁天旧燕飞。

安石困应存远志，姜维那遽觅当归。人生安乐他何恤，怅望乡枌与愿违。
送福州通判陈铸殿丞
文彦博（宋代）

泽宫登甲第，殿省滞时英。闽国题舆贵，稽山昼锦荣。

轶才犹绊骥，美俗仰诚衡。寿母平返喜，迎知讼牒清。
陈用之学士挽词
秦观（宋代）

礼经三百鬓毛班，追述先儒伯仲间。
谁请尚书重给札，尽抄遗稿入名山。
南门晚眺
陆游（宋代）

奚奴前负一胡床，门巷楸梧已渐黄。
不历尘埃三伏热，孰知风露九秋凉？
萧萧浦漵渔歌晚，漠漠陂塘稻穗香。
勿恨行云吞素月，梦回正爱雨淋浪。
禅人写真求赞
释正觉（宋代）

画工出脱它，精神较得些。
草不萌，藏香象。
匣无缝，吼青蛇。
春雷萌众蛰，暖律发千华。
想是平江人见笑，去年才去又来耶。
桃花犬歌呈修史钱侍郎
李至（宋代）

宫中有犬桃花名，绛缯围颈悬金铃。
先皇为爱驯且异，指顾之间知上意。
珠帘未卷扇未开，桃花摇尾常先至。
夜静不离香砌眠，朝饥只傍御床餧。
彩云路熟不劳牵，瑶草风微有时吠。
无何轩后铸鼎成，忽遗弓剑弃寰瀛。
迢迢松阙伊川上，远爱龙輴十数程。
两眦涟涟似垂淚，骨见毛寒顿憔悴。
万人见者倍伤心，微物感恩犹若是。
韩卢备猎何足嘉，西旅充庭岂为瑞。
闻君奉诏修实录，一字为褒应不曲。
白鱼赤雁且勿书，愿君书此惩浮俗。
寓言三首·其三
李白（唐代）

长安春色归，先入青门道。
绿杨不自持，从风欲倾倒。
海燕还秦宫，双飞入帘栊。
相思不相见，托梦辽城东。
晚夏闻蝉寄广文（一作郎士元诗）
李端（唐代）

昨日莺啭声，今朝蝉忽鸣。朱颜向华发，定是几年程。

故国白云远，闲居青草生。因垂数行泪，书报十年兄。
改秩注县西归过上饶见太守同年莫郎中
曾丰（宋代）

集英殿通始相识，公已策名上通籍。
银章朱绂烂映身，铄我青通黯无色。
上饶城里重相望，公已厌直辞周行。
皂盖朱幡炯当眼，铄我墨绶昏无光。
浪说同年兄若弟，升沉不翅云泥异。
分疏胡越敢寻盟，义重丘山肯忘势。
一麾初守虎头州，差池不及从之游。
仅收刘公一尺纸，堪比汉家千户侯。
鸦青今袭陈腐语，持以扫门应勿阻。
远园要觅进德方，近效仍求为县谱。
须江暮春杂题三首 其一
周紫芝（宋代）

三月阴晴江上天，江花落尽水平川。红蚕老去桑垂椹，黄鸟飞来柳扑绵。

千里心常悬梦里，十分春总在愁边。时时更谢苏司业，乞与杖头沽酒钱。
月夜怀刘秀才
元孚（唐代）

独夜相思但自劳，阮生吟罢梦云涛。

此时小定未禅寂，古塔月中松磬高。
送钱大受帅广东 其一
许及之（宋代）

妙算无遗策，私忧有剧谈。丰功期漠北，小试见湖南。

煖席君何暇，妨贤我甚惭。诏将须尺一，象可应魁三。
代书寄南阳太守吕献可谏议
邵雍（宋代）

一别星霜二纪中，升沉音问不相通。
林间谈笑须归我，天下安危宜系公。
万乘几前尝蹇谔，百花洲上略从容。
不知月白风清夜，能忆伊川旧钓翁。
熙宁祀皇地祗十二首
佚名（隋代）

雍雍肃肃，建我采旄。
舞以玉戚，不吴不敖。
其将其肆，遥臚嘉肴。
何以侑乐，钟鼓管箫。
题阳义溪亭壁
佚名（宋代）

碧云亭上碧云飞，竟日回环面翠微。
梅萼破香知我尽，柳梢含绿认春归。
风前古润琴天疊，雪后群峰玉一围。
遥想上人清太甚，水精宫裹说禅机。
盂兰盘日西来庵礼舍利
陈子升（明代）

金作浮图藏舍利，师僧请出众人观。生天直用时时切，消业回人世世难。

惊眼威神灯外转，彻心悲涕水中寒。病身礼罢空行院，为指芭蕉在药栏。
奉和周赵王咏石诗
崔仲方（隋代）

玉绳随月落，金碑映日鲜。入江疑濯锦，出峡似开莲。

文马河西瑞，兵符济北篇。会逐灵槎上，还归天汉边。
都中次张仲实见寄观梅韵
鲜于枢（元代）

花老蛮烟隔瘴尘，几惊清梦唤真真。夜窥幽树惟山鬼，暖入孤真有谷神。

岁晚妆残金屋冷，月明歌散玉楼春。十年不醉西湖路，辜负先生垫角巾。
金陵
韩偓（唐代）

月雨萧萧，石头城下木兰桡。烟月迢迢，金陵渡口去来潮。

自古月流皆暗销，才魂妖魂谁与招。彩笺丽句今已矣，罗袜金莲何寂寥。
棣华堂
韩维（宋代）

锦衣赍钺耀当年，心在王家迹在边。
论议每先诸将勇，规模仍袭仲兄贤。
一朝华栋飞翚动，四坐清觞插羽传。
欲赋酬章惭懦氏，白头终日诵尘编。
杨柳枝 其四
方岳（宋代）

小桥风定绿烟垂，几送行人此别离。蹀躞玉骢嘶草去，啼莺寂寞雨千丝。
挹爽
白玉蟾（宋代）

高人今居笔架山，苍烟冥濛常风寒。
西壁千岩青未了，万顷岚风薄清晓。
晓来轩窗敞且明，风棂月牖一壶冰。
鸡声未断钟声起，起饮沆瀣朝紫清。
人间红尘刺人眼，世上蜗蝇徒尔乱。
岂复知此爽气佳，已被高人俱占断。
送牛守赴藤州二首
彭龟年（宋代）

五马南中去，修途一月宽。
暮年忧国切，今日爱民难。
志大人无小，政平人自安。
端能扫蛮瘴，莫作偶然看。
人日后一日立春
潘牥（宋代）

人日才过春日至，薄醪生菜旅亭头。
慈亲鬓发垂垂白，应看诸孙弄土牛。
和刘后村梅花百咏
方蒙仲（宋代）

忍寒宁死饿宁僵，不去偷它贾女香。
感叹怀铅成底事，辛勤餐玉竟无方。
山桃
释文珦（宋代）

山桃初熟山人摘，中有甜子如药黑。
夜寒月落霜在枝，擘破猕猴不敢食。
剔银灯·古来五子伊谁
佚名（宋代）

古来五子伊谁，有唐室、五王称首。窦氏五龙，柳家五马，西晋室、陶家五柳。英名不朽。更东汉、马良并秀。君今也、五男还又。应是五星孕就。腹笥五经，身膺五福，指日继、五侯之後。个般非偶。好与醉、刘伶五斗。
祝英台近
周之琦（清代）

选佳辰，携俊侣，重问草堂路。红萼无言，春色已如许。

相看萝幌萼垂，蕙烟轻飏，忽省忆、皇华人语。

浣花句。同是沦落天涯，应教侍尊俎。团扇家家，不少瓣香处。

须令翠羽声中，寒泉一盏，但遥指、城南韦杜。
九日同郑子勉陈玉笥登郡南楼饮玉笥斋 其一
申涵煜（清代）

又是重阳日，登楼望落霞。与君呼绿酒，犹未见黄花。

霜气分梧叶，砧声聚水涯。一时知己在，何事惜年华。
巫山十二峰 其一 望霞峰
陈是集（明代）

高标矗起幻空晴，一抹连天彷赤城。云华夫人初出幰，青鬟簇拥尽携琼。
浣溪沙
韩淲（宋代）

荆楚谁言镜听词。烛花影动画檐低。烧灯天气醉为期。雨湿杏腮疑淡淡，风迷柳眼半僛僛。小山西路板桥西。
次韵沈先生后游虞山初得奇境
祝允明（明代）

虎头只自爱吾庐，题赏应嫌此是初。大抵未容人独受，向来刚道妙无余。

屏回窈窕金蕖净，帘挂玲珑玉液虚。却笑老禅终勘事，相逢先已口嘘嘘。
马上见天息山渡河入汝州
欧大任（明代）

天息山前一旅人，广成泽畔万家春。城头无限鱼陵色，日暮移船独问津。
偈颂二十九首
释云（宋代）

是非只为多开口，烦恼皆因强出头。
致使韶阳要打杀，思量著甚底来由。
观画文氏园小酌而归
李流谦（宋代）

冲暑去何之，城南水竹园。
发箧得秘画，笔老不见痕。
作者非俗士，噞喁不能名。
王郎眼如月，指点见本根。
解衣而盘礴，主人固可人。
虚斋坐修竹，一面当暑烦。
斜阳送暮色，无数乌鸟喧。
漠漠芳树暗，涓涓流水浑。
星斗挂檐端，余影到清樽。
行觞令不虐，捉尘语不繁。
不知聊尔耳，佳处正难言。
答杨尚书
柳棠（唐代）

未向燕台逢厚礼，幸因社会接馀欢。

一鱼吃了终无愧，鹍化为鹏也不难。
贝
杨孚（两汉）

乃有大贝，奇姿难俦。素质紫饰，文若罗珠。不磨而莹，采耀光流。

思雕莫加，欲琢靡踰。在昔姬伯，用免其拘。
送狄太守清明日燕莆田共乐亭三首 其三
刘弇（宋代）

他年胜践归林记，大半豪誇落蔡篇。快甚跃壶窥日月，泪疑枯蔡变桑田。

觥船照客吹红液，轩槛娇春扑紫烟。到得无云剩寥廓，此身仍在鸟飞边。
朱太史竹姹至五羊苦不得见诗以寄之
屈大均（明代）

辇毂分襟后，相思廿四霜。如何来咫尺，亦复作参商。

著作知无数，声华总未央。可能从幕府，暂到海珠旁。
八音歌
陈与义（宋代）

金章笑鹑衣，玉堂陋茅茨。
石火不须臾，白驹隙中驰。
丝鬓那可避，会当来如期。
竹固不如肉，飞觞莫辞速。
匏竹且勿喧，听我歌此曲。
土花玩四时，未觉有荣辱。
革木要一声，好异乖人情。
木公不可待，且复举吾觥。
南歌子
苏穆（清代）

细雨宵潜湿，青桐叶半凋。临池弱柳万千娇。系惯离情，系不住弱销。

唤起重帏醉，谁家弄玉箫。秋声怕问广陵潮。吹入秋心，吹不展芭蕉。
淮人多食蛙者作诗示意
朱翌（宋代）

淮人为水族，疱脍亦已巧。
田间有鸣鸡，性命得自保。
吴人口垂涎，捕取穷浩渺。
於吴产或多，於淮求则少。
要之业境会，食债良自绕。
予也家淮南，游吴尝草草。
平生下箸处，但觉皆羊枣。
不论赤鯶公，亦及长须老。
何况鼓吹部，可作钟鼎宝。
世间多空中，所见徒有表。
至美不外示，鱼鳖岂皆好。
君看十月鹑，羽翼甚轻矫。
变化须臾间，不念旧池沼。
食鹑乃无言，食蛙或颦愀。
鹑蛙等无二，妄想自颠倒。
舌根无尽期，所得在一饱。
哀哉南路徐，食方说燖焰。
但俱供芋羹，不必著锦袄。
较之食疮痂，岂但能稍稍。
醒心泉
张嵲（宋代）

幽泉清见石，停停映山树。
风定绝漪澜，雨余多沮洳。
适谐尘外心，时来澹吾虑。
灵窦几年开，何由讯源委。
泉上木阴稠，交柯存清泚。
忆昔游杏山，蒙泉政如此。
咏箎诗
沈约（南北朝）

江南箫管地。
妙响发亟待枝。
殷勤寄玉指。
含情举复垂。
雕梁再三绕。
轻尘四五移。
曲中有深意。
丹诚君讵知。
病起试笔十韵
龚璛（元代）

积雨弥空阔，翩翩多去舟。将家值卑湿，无事得清幽。

安石非高卧，文园已倦游。壮心释如意，短发寄搔头。

病约山容瘦，闲窥雁影浮。双扉寒自语，一榻澹相留。

香篆纡萦晚，画屏潇洒秋。黄花荒古道，白月起沧洲。

不死千年药，平生百尺楼。暂分仙枕梦，遥访羽人丘。
送赵介之赴舂陵十首
彭龟年（宋代）

忍酒非上策，忍醉乃真方。
长忆醒时悔，须减醉时狂。
雨後清晓梳头，读书怀古堂二首
杨万里（宋代）

虫响余霄寂，荷妆赴晓鲜。
梳头花雾里，照水柳风前。
旧雨仍今雨，新年胜故年。
登城有佳眺，秋稼正连天。
更漏子
牛峤（唐代）

星渐稀，漏频转，何处轮台声怨。香阁掩，杏花红，

月明杨柳风¤

挑锦字，记情事，惟愿两心相似。收泪语，背灯眠，

玉钗横枕边。

春夜阑，更漏促，金烬暗挑残烛。惊梦断，锦屏深，

两乡明月心¤

闺草碧，望归客，还是不知消息。孤负我，悔怜君，

告天天不闻。

南浦情，红粉泪，争奈两人深意。低翠黛，卷征衣，

马嘶霜叶飞¤

招手别，寸肠结，还是去年时节。书托雁，梦归家，

觉来江月斜。
感秋诗
许琮（宋代）

风动蘋起，云光在水。
荇藻有心，清我眸子。
白露在衣，秋心易微。
冠兮佩兮，君子当饥。
和王公觌赏海云山茶合江梅花
吴师孟（宋代）

何处珍丛最早开，海云山茗合江梅。
忽传诗帅邀肤使，不用歌姬侍宴杯。
晓艳鲜明同绮靡，晚妆清淡奉徘徊。
此时文酒风流事，岂似临江放荡来。
登林虑南楼·其二
王庭筠（金朝）

户牖凭高可散愁，石田棋布青林稠。
西山万古碍新林，南风六林生凉秋。
见说官闲百无事，不妨客至一登楼。
扬州骑鹤亦何有，诚哉不负三年留。
怀借舟主人
袁说友（宋代）

自怜五十鬓如丝，更把閒身与物驰。
惟有高人收倦翼，世间万事一弹棋。
过湍沟
许棠（唐代）

西去穷胡处，嵓崖境不常。石形相对耸，天势一条长。

栈底鸣流水，林端敛夕阳。虽随兵马至，未免畏豺狼。
玲珑四犯
杨泽民（宋代）

韵胜江梅，笑杏俗桃粗，空眩妖艳。尽屏铅华，天赋翠眉丹脸。门闭昼永春长，看燕子、并飞撩乱。欢岁华若箭频换。深院有谁能见。

夜来初得同相荐。便门阑、瑞烟葱茜。天然素质真颜色，直是惊人眼。曾向众里较量，似六个、骰儿六点。应自来恨闷，和想忆，都消散。
失调名
佚名（宋代）

落花点点绣苍苔。
彷徉
陆游（宋代）

家世由来出楚狂，湖山垂老得彷徉。
读书坐嬾常中废，得句因彷己旋忘。
万化随缘寓虫臂，百年何处异羊肠？忍饥到死知无恨，免使人嘲作饭囊。
偈颂一百四十一首 其二十五
释师范（宋代）

过去已过去，未来亦未来，即今名现在，现在安在哉。
远朝归
赵耆孙（宋代）

金谷先春，见乍开江梅，晶明玉腻。珠帘院落，人静雨疏烟细。横腻带月，又别是、一般风味。金尊里。任遗英乱点，残粉低坠。

惆怅杜陇当年，念水远天长，故人难寄。山城倦眼，无绪更看桃李。当时醉魄，算依旧、裴回花底。腻阳外。谩回首、画楼十二。
风入松 贺宜兴殷伯贤远回
谢应芳（元代）

孤舟浪打石尤风。霹雳浪声中。布帆喜得归无恙，系长桥、闲似渔篷。蛟渚如今寂寂，鸥波依旧溶溶。秋花开到雁来红。金菊对芙蓉。一襟磊块都浇去，饮红灰、如饮黄封。睡到日高三丈，从他衙鼓逢逢。
题胡仲方诗编
项安世（宋代）

读君百二十新篇，句句停匀字字妍。
秀似南风吹竹粉，润于春水湿花烟。
斯文贵盛看如此，前路飞腾谅果然。
东野长江寒到骨，一生憔悴岂关天。
一苇为兰雪翁作
庄昶（明代）

如此江山如此翁，一瓢无始亦无终。偶忘南北东西处，自泊清虚一大中。

老鹤梦回惊白日，片帆天阔挂光风。我家亦住逍遥国，万里虚舟月满蓬。
天台渡
高似孙（宋代）

歇程偏惜来时路，白鸟相随呼野渡。
一树桃花碧云暮，过了溪西却飞去。
戊子避乱舟中寄弟
方琬（清代）

野树鸣蝉咽未休，蓼花萍叶晚来秋。
干戈满眼惊残梦，风雨伤心逐去舟。
丧乱相依吾弟在，艰危无奈老亲忧。
更怜宿草青青冢，寒食新烟望里愁。
逍遥咏
宋太宗（宋代）

逍遥理路达三清，非是寻常取次名，
此语不宗凡见识，笼罗大象显昭明。
傍通照料周遮远，异境凡从智慧生。
方丈室中谁口默，真心传受一般平。
赠别吴忱宣德
程俱（宋代）

吴公河南守，荐士得贾生。伟兹天下士，何止千人英。

吴公失名字，功业暧不明。要非万顷波，莫著横海鲸。

当时好贤意，岂愧勃与婴。蔽贤如面墙，自使两目盲。

好贤如力穑，穰穰嘉谷成。至今馀庆在，望著河南城。

如君岂其裔，乐善莫与京。高门二千石，世德故可评。

平生周旋士，往往凌青冥。作吏今十年，读书不求名。

向来光山政，何异古所称。嗟哉士营己，宁使我负人。

聊须借汝头，一用朱吾轮。今君乃能尔，所弃如毛尘。

故知古贤世，尚见风俗淳。猗予一畸士，落落良可憎。

折腰务求合，俗眼竟不青。憧憧九衢内，邂逅盖一倾。

何从乃知我，顿有交欢情。相随若形影，出语见肺膺。

长安速化地，顽钝终无营。中宵起归思，襆被东南征。

投林无择巢，促步无安行。宁嫌蕞尔邑，要是众不争。

纷纷同舍客，聚散两不停。毛子去山色，哦诗对峥嵘。

想见簿领间，烱如九秋鹰。深州戢修翮，题舆重庐陵。

胸中若悬鉴，圭角不自呈。石老故游倦，飘萧数星星。

崇山古恶地，无乃烦笞榜。程翁颇专嘿，两版昼夜扃。

时时系乌帽，匹马挟二黥。安知刹那间，一卧不复兴。

其馀复谁在，谁与交忘形。去驾虽结辙，来樯竞扬舲。

怀君尚留寓，京尘染裾缨。其谁念久要，佐子飞且鸣。

况君缁衣后，世故饱所更。会当力推挽，横绝非阶升。

却顾五湖上，有人方耦耕。
题大桥影子
范当世（清代）

斋阁焚香对画裙，神魂相接若为群。烟霄鸾鹤浑无似，莫向人间索虎贲。
游大石湾
张炳樊（明代）

失道盘纡入奇境，石屋窈窕无行人。仄壁孤撑绿熊耳，擎波暗行苍龙麟。

万川崩奔欲啮石，八风撼怒无物尘。未许渔郎来问渡，我家桃园堪避秦。
观于舍人壁画山水
王季友（唐代）

野人宿在人家少，朝见此山谓山晓。
半壁仍栖岭上云，开帘欲放湖中鸟。
独坐长松是阿谁，再三招手起来迟。
于公大笑向予说，小弟丹青能尔为。
齐天乐 木本园穿井，主人邀集试泉，声为此调
陈洵（清代）

西风先冷银床树，黄花自开三径。畅酒杯宽，狂簪帽侧，萧散临泉窥影。

芳辰共永，浅一缕清寒，旧愁浇醒。梦锁空山，趁潮津鼓漫催暝。

当时云意共懒，翠虬方卧稳，姿媚幽靓。旋托微波，徐看溅玉，招隐诗声流咏。

秋阴变景。但鲛织沉吟，蜃云销凝。素客重携，淡鸥能为领。